Document ID: 32005D0359

32005D0359
L 114/14
JURNALUL OFÍCIAL AL UNIUNII EUROPENE
DECIZIA COMISIEI
din 29 aprilie 2005
de stabilire a unei derogări de la anumite dispoziții ale Directivei 2000/29/CE a Consiliului în ceea ce privește trunchiurile de stejar (Quercus L.) cu scoarță, originare din Statele Unite ale Americii
[notificată cu numărul C(2005) 1298]
(2005/359/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 15 alineatul (1),
întrucât:
(1)
În temeiul Directivei 2000/29/CE, trunchiurile de stejar (Quercus L.) cu scoarță originare din Statele Unite ale Americii nu pot, în principiu, să fie introduse în Comunitate, luând în considerare riscul introducerii de Ceratocystis fagacearum (Bretz) Hunt, care produce veștejirea stejarului.
(2)
Experiența arată că, în ceea ce privește Statele Unite ale Americii, riscul răspândirii Ceratocystis fagacearum (Bretz) Hunt poate fi eliminat prin aplicarea anumitor măsuri.
(3)
Una dintre aceste măsuri este fumigația. Anumite state membre au solicitat ca importul de trunchiuri de stejar supuse fumigației să se facă numai prin porturi specificate care dispun de instalații de manipulare și de inspectare corespunzătoare.
(4)
În ceea ce privește lemnul de stejar aparținând grupei stejarului alb, este, de asemenea, posibil să nu fie supus fumigației în anumite condiții tehnice. Unele state membre au solicitat o altă derogare pentru a permite importurile de stejar alb în anumite luni ale anului. Această a doua derogare ar trebui să se limiteze la acele părți ale Comunității în care vectorii potențiali de Ceratocystis fagacearum (Bretz) Hunt sunt puțin activi sau nu sunt deloc activi, în timpul iernii, adică în zonele situate la nordul paralelei 45.
(5)
Comisia se asigură că Statele Unite ale Americii furnizează orice informație tehnică necesară pentru monitorizarea funcționării măsurilor de protecție solicitate.
(6)
Prin urmare, este necesar să se acorde statelor membre, pentru o perioadă limitată, o derogare pentru introducerea trunchiurilor de stejar (Quercus L.) cu scoarță provenind din Statele Unite ale Americii.
(7)
Măsurile prevăzute de prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Prin derogare de la articolul 5 alineatul (1) din Directiva 2000/29/CE și de la articolul 13 alineatul (1) punctul (i) a treia liniuță din directiva menționată privind cerințele prevăzute la anexa IV partea A capitolul I punctul 3 din directiva menționată, statele membre sunt autorizate, de la 1 ianuarie 2005, să permită introducerea pe teritoriul lor a trunchiurilor de stejar (Quercus L.) cu scoarță, originare din Statele Unite ale Americii (denumite în continuare „trunchiurile”), în cazul în care sunt îndeplinite condițiile prevăzute la articolele 2-7.
Articolul 2
(1) Pentru a beneficia de această derogare, trunchiurile trebuie să fi fost supuse fumigației și identificate în conformitate cu anexa I.
(2) Statele membre pot scuti trunchiurile supuse fumigației de îndeplinirea cerințelor prevăzute la articolul 5 alineatul (1) în ceea ce privește depozitarea umedă și de cele prevăzute la articolul 5 alineatul (2), precum și la articolul 6 alineatul (2).
Articolul 3
(1) Trunchiurile sunt descărcate numai în porturile enumerate la anexa II.
(2) La cererea statului membru interesat, lista porturilor de debarcare de la anexa II poate fi modificată de către Comisie în acord cu celelalte state membre.
Articolul 4
(1) Inspecțiile solicitate în temeiul articolului 13 din Directiva 2000/29/CE sunt efectuate de către agenți care au primit instrucțiuni speciale sau o formare specială în scopurile prezentei decizii, având concursul experților menționați la articolul 21 din Directiva 2000/29/CE și în conformitate cu procedura definită în acest articol, fie în porturile enumerate la anexa II, fie în primul loc de antrepozitare menționat la articolul 5.
În cazul în care portul de debarcare sau primul loc de antrepozitare sunt situate în state membre diferite, statele membre menționate încheie acorduri privind locul în care trebuie efectuate inspecțiile și schimbul de informații privind sosirea și antrepozitarea loturilor.
(2) Inspecțiile cuprind următoarele elemente:
(a)
o examinare a fiecărui certificat fitosanitar;
(b)
un control al identității constând în compararea mărcii aplicate pe fiecare trunchi și numărul de trunchiuri cu informațiile care figurează pe certificatul fitosanitar respectiv;
(c)
un test de reacție a culorii după fumigație în conformitate cu anexa III, efectuat pe un număr corespunzător de trunchiuri selecționate în mod aleatoriu din fiecare lot.
(3) În cazul în care inspecțiile nu arată că lotul îndeplinește pe deplin condițiile prevăzute la articolul 2 alineatul (1), întregul lot este refuzat și retras de pe teritoriul Comunității.
Comisia și autoritățile oficiale responsabile din toate celelalte state membre primesc imediat informații detaliate privind lotul în cauză.
Articolul 5
(1) Trunchiurile nu sunt antrepozitate decât în locuri care au fost notificate autorităților oficiale responsabile din statul membru în cauză, care au fost aprobate de către aceste autorități și care au instalații de depozitare umedă corespunzătoare, disponibile în perioada prevăzută la alineatul (2).
(2) Trunchiurile sunt păstrate în condiții de depozitare umedă permanentă cel târziu din momentul începerii vegetației în populațiile de stejar învecinate.
(3) Populațiile de stejar învecinate sunt inspectate în mod regulat pentru depistarea simptomelor de Ceratocystis fagacearum (Bretz) Hunt, la intervale corespunzătoare, de către autoritățile oficiale responsabile.
În cazul în care se descoperă simptome care pot fi cauzate de Ceratocystis fagacearum (Bretz) Hunt, se efectuează alte teste oficiale în conformitate cu metodele corespunzătoare pentru a confirma sau a infirma prezența ciupercii.
În cazul în care prezența Ceratocystis fagacearum (Bretz) Hunt este confirmată, Comisia este informată imediat cu privire la aceasta.
Articolul 6
(1) Trunchiurile nu sunt prelucrate decât în unități care au fost notificate autorităților oficiale responsabile, menționate anterior și care au fost aprobate de către acestea din urmă.
(2) Scoarța și celelalte reziduuri din prelucrare sunt imediat distruse la fața locului.
Articolul 7
(1) Importatorul notifică fiecare lot, cu suficient timp înainte de import autorităților oficiale responsabile din statul membru în care este prevăzut primul loc de depozitare, furnizând următoarele informații:
(a)
cantitatea de trunchiuri;
(b)
țara de origine;
(c)
portul de îmbarcare;
(d)
portul sau porturile de debarcare;
(e)
locul sau locurile de depozitare;
(f)
locul sau locurile în care se va efectua prelucrarea.
(2) Atunci când un importator notifică importul prevăzut al unui lot în conformitate cu alineatul (1), acesta este informat de către autoritatea oficială responsabilă, înainte de import, cu privire la condițiile prevăzute de prezenta decizie.
(3) Copii ale informațiilor prevăzute la alineatele (1) și (2) sunt transmise de către autoritatea oficială responsabilă din statul membru în cauză autorității competente din portul de debarcare.
Articolul 8
(1) Statele membre pot scuti trunchiurile din specia Quercus L. aparținând grupei stejarului alb de fumigația prevăzută la articolul 2 alineatul (1), în cazul în care sunt îndeplinite următoarele condiții:
(a)
loturile sunt compuse exclusiv din trunchiuri din specia care aparține grupei stejarului alb;
(b)
trunchiurile sunt identificate în conformitate cu anexa IV;
(c)
trunchiurile sunt expediate din porturile de îmbarcare cel mai devreme la 15 octombrie și ajung în locul de depozitare cel mai târziu la data de 30 aprilie a anului următor;
(d)
trunchiurile sunt păstrate în condiții de depozitare umedă;
(e)
trunchiurile nu trebuie să fie introduse în zone situate la sud de paralela 45, nici să le traverseze; cu toate acestea, Marsilia poate servi drept port de debarcare cu condiția să se garanteze că lotul este trimis imediat în zone situate la nord de paralela 45;
(f)
inspecțiile prevăzute la articolul 4 includ, în locul testului de reacție a culorii după fumigație, un test de identificare prin culoare a trunchiurilor de stejar alb, astfel cum se prevede la anexa IV, realizat pe cel puțin 10 % din trunchiurile selecționate în mod aleatoriu din fiecare lot.
Prin derogare de la litera (c), organismul fitosanitar al statului membru de antrepozitare poate autoriza descărcarea și depozitarea umedă a loturilor după 30 aprilie a anului următor, dată prevăzută la litera respectivă, în cazul în care sosirea acestora în portul de debarcare a fost întârziată din motive neprevăzute.
(2) Alineatul (1) nu se aplică Greciei, Spaniei, Italiei, Ciprului, Maltei și Portugaliei.
Articolul 9
Comisiei și celorlalte state membre li se notifică de către statele membre textul dispozițiilor pe care le adoptă în temeiul autorizației prevăzute la articolul 1.
Articolul 10
Statele membre care au utilizat derogarea prevăzută de prezenta decizie raportează Comisiei aplicarea acesteia până la 30 iunie 2007. Raportul conține informații privind cantitățile importate.
După caz, un raport similar este transmis până la 30 iunie 2009.
Articolul 11
Prezenta decizie expiră la 31 decembrie 2010.
Articolul 12
Prezenta decizie se adresează statelor membre.
Adoptată la Bruxelles, 29 aprilie 2005.

Labels: 1
3
6
18
15